Schválené projekty ISPA v r. 2 000
V rámci programu ISPA boli v októbri a novembri  2000 Riadiacim výborom Európskej komisie DG REGIO (Management Committee) schválené granty pre ISPA projekty ČOV Trenčín, Nitra a Banská Bystrica.
Projekt Trenčín – kanalizácia a ČOV pravý breh mal schválený grant na októbrovom zasadnutí Riadiaceho výboru v Bruseli, vo výške 50 %, čo predstavuje výšku finančného príspevku 3,97 MEUR. 
Vybudovaním pravobrežnej jednotnej ČOV sa zníži znečistenie rieky Váh a jej prítokov, čím sa splnia nielen normy EÚ a slovenskej legislatívy pre odpadové vody, ale aj zlepšia podmienky životného prostredia a rozvoja rekreačných možností na dolnom toku rieky Váh. 
Projekt pozostáva z :
- pravobežnej ČOV pre 30 000 ekvivalentných obyvateľov
- čerpacej stanice a vytlačného potrubia ČOV
- odľahčovacej stoky pred čerpacou stanicou
- vybudovania kanalizácie na území mesta – odkanalizovanie priemyselnej zóny
Projekt Nitra ČOV mal schválený grant na októbrovom zasadnutí Riadiaceho výboru, vo výške 50 %, čo predstavuje grant vo výške 5,18 MEUR.
Realizáciou navrhovanej investície bude zabezpečené odstavenie jestvujúcej ČOV, ktorá nespĺňa požadované parametre čistenia odpadových vôd. ČOV je navrhnutá ako mechanicko-biologická, so simultánnou nitrifikáciou a denitrifikáciou, regeneráciou kalu a predradenou anaeróbnou zónou pre biologické odstraňovanie fosforu a potlačenie tvorby vláknitých kalov. Kalové hospodárstvo je navrhnuté s anaeróbnou stabilizáciou kalu, jeho homogenizáciou        a odvodnením na mechanickom odvodnení kalu. Prebytky kalového plynu budú využívané energeticky v prevádzke ČOV. Realizáciou investície sa zvýši ochrana povrchových               a podzemných vôd celej aglomerácie města Nitry. Zvýši sa čistota recipientu rieky Nitry           a naväzne aj medzinárodného toku rieky Dunaj.
Banská Bystrica – rozšírenie ČOV a kanalizačný zberač mal schválený grant na novembrovom zasadnutí Riadiaceho výboru vo výške 4,3 MEUR pre r. 2000.
Zvyšné finančné prostriedky do výšky 50 % grantu, t.j. do 18 MEUR budú na projekt uvoľňované postupne do r.2006. 
Realizáciou projektu sa zabezpečí rekonštrukcia a rozšírenie stokovej siete, plus intenzifikácia a dobudovanie čistiarne odpadových vôd v meste Banská Bystrica. 
Stoková sieť predstavuje približne 70 km. Celkové investičné náklady na stokovú sieť predstavujú takmer 30 MEUR.Táto čiastka bude zredukovaná vzhľadom na celkove nižšiu schválenú výšku grantu. Intenzifikácia a dobudovanie ČOV s výhľadovým zaťažením pre 168 000 ekvivalentných obyvateľov predstavuje investičné náklady cca 3,2 MEUR.